Revontulien, joulupukin ja raikkaan ilman perässä Lappiin matkustavien kiinalaisten määrä kasvaa uusiin ennätyksiin talvi talven jälkeen. Ensi vuoden helmikuusta alkaen he voivat ajella vuokra-autoilla vastaan Lapin teillä, kun kiinalainen ajokortti hyväksytään viimein myös Suomessa.

Islannissa kiinalaiset ovat päässeet ajamaan jo aiemmin sillä seurauksella, että he ovat onnettomuustilastoissa kakkosena heti islantilaisten jälkeen.

– Islantilaiset kollegat ovat kertoneet, että turistit pysäyttävät auton keskelle tietä, menevät ulos ihailemaan maisemia ja ottamaan valokuvia. Ne ovat kuitenkin maanteitä, joissa ajetaan kahdeksaakymppiä ja sitten syntyy onnettomuuksia, kertoo järjestöpäällikkö Pasi Anteroinen Liikenneturvasta. Hänellä on oma kategoriansakin kiinalaiskuljettajien aiheuttamalle riskille.

– Onnettomuustyyppinä se on tällainen pällistelyonnettomuus.

Anteroinen toteaakin, että suomalaisten autovuokraamoiden kannattaa ottaa mallia islantilaisvuokraamoista ja kertoa, että teiden varsilla on aivan erityiset paikat auton pysäköimistä varten.

Ruuhkat pitävät vauhdit alhaalla

Miljoonakaupungista tuleva saattaa harhautua luulemaan, ettei Lapin teilläkään liiku koskaan kukaan jos kanssa-autoilijoita ei vähään aikaan näy. Tyhjillä teillä kaasupoljinta on kiusaus huudattaa, kun kerrankin ei tarvitse madella ruuhkassa.

– Kiinan liikenteen kirous ja toisaalta turvallisuutta luova seikka on ruuhkat. Esimerkiksi Pekingissä taksin keskinopeus on 15 kilometriä tunnissa, vaikka siellä on kuusikaistaisia moottoriteitä, kertoo Matti Nojonen, Kiinan yhteiskunnan ja kulttuurin professori Lapin yliopistosta.

Liikennekulttuuri jättää toivomisen varaa Etelä-Kiinan suurkaupungeissa, joista Lapin kiinalaisturistit pääosin tulevat. Moottoripyörällä Kiinassa liikkunut professori kuvailee, että liikennettä ei osata ennakoida ja ajotyyli on itsekästä. Varsinaista huolta herättää kuitenkin talviajo.

– Etelä-Kiinasta tulevilla ei ole kokemusta talviajosta. Pahoin pelkään, että siinä voi tulla haasteita.

Nojosen mukaan tärkeimpiä asioita on opettaa kuinka lämmityslaitetta käytetään, jotta turistit näkevät eteensä.

– Kiinassa on ihan yleinen ongelma, että ikkunat ovat huurussa, jos sataa tai on kostea sää. Sitten laitetaan ikkuna auki, jotta auto tuulettuu mutta täällähän se ei onnistu talvella.

Tärkeintä on auton lämmitys

Autovuokraamot ovat avainasemassa siinä, että turistit palaavat Lapin matkaltaan ehjin nahoin. Liikenneasioista vastaava Lapin ELY-keskuksen ylijohtaja Jaakko Ylinampa kertoo, että asiasta on puhuttu.

– Liikenneviranomaisena emme ole voineet kiinalaisten tuloon erityisesti varautua, mutta autovuokraamojen kanssa on käyty keskusteluja siitä, että ne ottaisivat asioita esille. Kävisivät läpi auton hallintalaitteet ja lämmityslaitteet, miten ne laitetaan päälle ja miten autoa esilämmitetään.

Ulkomaalaiset ovat jonkun verran yliedustettuina Lapin tieliikenneonnettomuuksissa, useimmiten kyse on ojaanajosta talvisella tiellä.

– Yliedustus ei kuitenkaan ole merkittävä, ainakaan vielä, Ylinampa sanoo.

Liikenneturva ei ole laatinut opaslehtisiä kiinalaiskuljettajille, mutta lupaa auttaa jos niitä halutaan. Venäläisautoilijoiden tuloon varauduttiin 90-luvulla niin opaslehtisillä kuin radiomainoksillakin.

– Pelko siitä, että noudattavatko he Suomen liikennesääntöjä osoittautui turhaksi. Kun raja ylitettiin, nopeudet laskivat ja alettiin noudattaa suomalaista liikennekulttuuria, Anteroinen kertoo. Venäläisiä rekkakuskeja valistetaan yhä esimerkiksi Radio Sputnikin kautta.